b'\n_START_ARTICLE_\nVeton Berisha\n_START_SECTION_\nEgersunds IK\n_START_PARAGRAPH_\nVeton debuterte i seniorfotball for Egersunds IK h\xc3\xb8sten 2009, og spilte i alt 21 A-kamper for EIK f\xc3\xb8r han gikk til Viking sommeren 2010. Hans eneste scoring i tigerdrakta kom i bortekampen mot Vaulen i 2010-sesongen, da EIK vant 7-1.\n_START_SECTION_\nViking FK\n_START_PARAGRAPH_\nBerisha kom til Viking som 16-\xc3\xa5ring i 2010, og etterfulgte dermed sin eldre bror Valon Berisha. Veton fikk sin debut i Tippeligaen borte p\xc3\xa5 Alfheim Stadion 19. mai 2011 mot Troms\xc3\xb8 IL, da han ble byttet inn for Indri\xc3\xb0i Sigur\xc3\xb0sson etter 57 minutter. F\xc3\xb8rste scoring for klubben kom hjemme p\xc3\xa5 Viking Stadion 17. juli 2011 mot Aalesunds FK, i en kamp som endte 1 - 0 til Viking. Berisha fikk totalt 12 kamper for klubben i l\xc3\xb8pet av 2011-sesongen, derav 5 fra start. Viking ledet av \xc3\x85ge Hareide skuffet denne sesongen, og endte til slutt p\xc3\xa5 en 11.-plass. 2012-sesongen ble mer oppl\xc3\xb8ftende for Viking, og laget endte p\xc3\xa5 en 5.-plass i Tippeligaen. Berisha fikk totalt 21 kamper for klubben denne sesongen, og bidro i tillegg med 7 m\xc3\xa5l. Han delte dermed klubbens toppscorertittel sammen med Vidar Nisja. Januar 2013 forlenget Berisha kontrakten med klubben, med varighet ut juni 2015. I forkant av 2013-sesongen meldte 18 \xc3\xa5r gamle Berisha at han lovet minimum 15 scoringer i l\xc3\xb8pet av sesongen. Berisha brakk albuen i en kamp borte mot SK Brann 20. april 2013, og mistet dermed flere uker av sesongen. Klubben endte igjen p\xc3\xa5 en 5.-plass, og Berisha spilte totalt 22 kamper og scoret 4 m\xc3\xa5l. 2014-sesongen ble en tung sesong for klubben, som endte p\xc3\xa5 en 10.-plass, etter hele 12 uavgjorte kamper. Berisha scoret kun \xc3\xa8n gang p\xc3\xa5 totalt 25 opptredener.\n_START_SECTION_\nSpVgg Greuther F\xc3\xbcrth\n_START_PARAGRAPH_\n1. juli 2015 ble det offentliggjort at Berisha hadde undertegnet en 3-\xc3\xa5rs kontrakt med den tyske 2. Bundesliga klubben SpVgg Greuther F\xc3\xbcrth. Berisha fikk sin debut for klubben hjemme p\xc3\xa5 Sportpark Ronhof Thomas Sommer i en kamp mot Karlsruher SC 25. juli 2015. F\xc3\xb8rste m\xc3\xa5l for klubben kom i den 2. runden, borte mot RB Leipzig p\xc3\xa5 Red Bull Arena (Leipzig) 3. august 2015. Greuther F\xc3\xbcrth endte p\xc3\xa5 en 9.-plass i 15/16-sesongen. Berisha spilte totalt 33 kamper for klubben i l\xc3\xb8pet av sesongen, derav 29 kamper i fra start, og bidro i tillegg med 8 m\xc3\xa5l og 4 m\xc3\xa5lgivende pasninger. I forkant av 16/17-sesongen ble det spekulert i medier om at den tyske 1. Bundesliga klubben Hertha Berlin \xc3\xb8nsket en overgang for Berisha. Berisha ble v\xc3\xa6rende i klubben, og spilte totalt 25 kamper i l\xc3\xb8pet av 16/17-sesongen i 2. Bundesliga.\n_START_SECTION_\nRapid Wien\n_START_PARAGRAPH_\n31. august 2017 ble det offentliggjort at Berisha var klar for Rapid Wien, og hadde undertegnet en kontrakt frem til 31. juli 2020. Debuten kom i en kamp borte mot Red Bull Salzburg p\xc3\xa5 Red Bull Arena 10. September 2017. Kampen ble ogs\xc3\xa5 det f\xc3\xb8rste oppgj\xc3\xb8ret hvor br\xc3\xb8drene Berisha m\xc3\xb8ttes i en offisiell kamp hvor de representerte hvert sitt lag. F\xc3\xb8rste m\xc3\xa5l for klubben kom i en 5-0 seier borte mot SKN St. P\xc3\xb6lten 16. desember 2017.\n_START_SECTION_\nInternasjonal karriere\n_START_PARAGRAPH_\nBerisha debuterte for Norges U-15 landslag i en kamp mot Sverige hjemme p\xc3\xa5 \xc3\x85mot Stadion 22. september 2009. Spilleren har senere representert samtlige aldersbestemte landslag. Debuten for Norges U-21 landslag kom ogs\xc3\xa5 mot Sverige, borte p\xc3\xa5 P\xc3\xa5skbergsvallen Arena ved Varberg 14. august 2013. Berisha repesenterte Norge p\xc3\xa5 U-21 niv\xc3\xa5 17 ganger, og scoret totalt to m\xc3\xa5l._NEWLINE_Veton Berisha fikk sin debut for Norges A-landslag i en privatlandskamp mot Portugal, 29. mai 2016. Kampen ble spilt p\xc3\xa5 Est\xc3\xa1dio do Drag\xc3\xa3o i Porto, og endte 3 - 0 til hjemmelaget._NEWLINE_I samme kamp spilte begge Berisha br\xc3\xb8drene i fra start, og ble dermed det 14. br\xc3\xb8dreparet som har representert landslaget i samme kamp._NEWLINE_Etter Kosovo ble selvstendig nasjon, valgte Valon i august 2016 \xc3\xa5 representere Kosovo, mens Veton fortsatt \xc3\xb8nsket \xc3\xa5 representere Norge.\n_START_SECTION_\nPersonlig\n_START_PARAGRAPH_\nVeton Berisha er i et forhold med datter til tidligere sandvolleyball-spiller og treningssentergr\xc3\xbcnder Bj\xc3\xb8rn Maaseide.'